偈六十三首  其四八
作者：釋道寧
朝代：宋

paragraphs: 高提祖印，獨耀寰區。
坐却舌頭，聖凡罔測。
聲前要旨，妙葉難該。
句後玄關，金鍼雙鎖。
通人分上，肯受提撕。
懞懂禪流，徒誇作略。
設使五湖衲子，四海高人。
問似龍飛鳳舞，答如玉轉珠回。
向本分事中，白雲萬里。
諸緣不涉，豈落今時。
混沌未分全體現，乾坤纔剖失便宜。